ddrg/super_eurlex huggingface dataset:
SKRIFTLIG FORESPØRGSEL E-1573/00

af Markus Ferber (PPE-DE) til Kommissionen

(19. maj 2000)

Om: Ækvivalens mellem visse klasser af førerbevis

Kommissionen har i sin afgørelse om ækvivalens mellem visse klasser af førerbeviser givet en omfattende oversigt over almindelige anvendte førerbeviser. Desværre mangler der fra Tyskland de førerbeviser, der er udstedt af de allierede besættelsesmagter samt i Det Tredje Rige og i Weimarer Republikken. Hvordan er ækvivalensen til disse førerbeviser?

Svar afgivet på Kommissionens vegne af Loyola de Palacio

(4. juli 2000)

Kommissionens beslutning nr. 2000/275/EF af 21, marts 2000 om ækvivalens mellem visse kategorier af kørekort(1) bygger på første afsnit i artikel 10 i Rådets direktiv 91/439/EØF af 29. juli 1991 om kørekort(2). Det fastlægger ækvivalensen mellem kategorier af kørekort, som er blevet udstedt inden iværksættelse af direktiv 91/439/EØF, og de kategorier, der er defineret i artikel 3 i dette direktiv.

Ovenstående kommissionsbeslutning definerer kørekortsmodel Tyskland 1 som en kørekortmodel, der blev udstedet i Forbundsrepublikken Tyskland før 1. april 1986. Hvad angår kørekortsmodeller, som blev udstedt i Tyskland før 1945 og af de allierede tropper efter 1945, gælder følgende.

Kørekort, der blev udstedt før 1945 blev erklæret ugyldige på den tidligere Tyske Demokratiske Republiks territorium ved national lov, der blev vedtaget i 1949, og de skulle udskiftes med en ny model, der er specifik for Den Tyske Demokratiske Republik. For indehavere af sådanne kørekort er ækvivalensen en af de modeller, der er beskrevet i ovennævnte beslutning.

Hvad angår Forbundsrepublikken Tysklands territorium forblev kategorisystemet uændret efter 1945. Ækvivalenserne for Tyskland 1 gælder derfor for alle kørekort, der er udstedt af de tyske myndigheder før 1945 og kørekort, der er udstedt af de allierede tropper derefter, hvis disse kørekort ikke er blevet byttet. Den eneste forskel er, at nogle af disse modeller ikke indeholder Klasse 5-rettigheder. Det er derfor muligt, at disse ikke betragtes som ækvivalente.

Så vidt de tyske myndigheder ved, er ikke en eneste model af ovennævnte kørekort i cirkulation. Myndighederne kunne derfor ikke levere de nødvendige kørekortsmodeller til Kommissionen. Indehavere af sådanne kørekort har formentlig byttet dem i mellemtiden. Hvis et sådant kørekort dukker op, kan man sætte sig i forbindelse med de tyske udstedelsesmyndigheder i overensstemmelse med den almindelige bestemmelse i første afsnit af Kommissionens beslutning, der beskriver de tyske modeller(3).

(1) EFT L 91 af 12.4. 2000.

(2) EFT L 237 af 24.8.1991.

(3) EFT L 91 af 12.4. 2000.
SKRIFTLIG FORESPØRGSEL E-2037/00

af Camilo Nogueira Román (Verts/ALE) til Rådet

(22. juni 2000)

Om: Forslaget fra den tyske udenrigsminister Joschka Fischer om en føderation af nationalstater

Overvejer Det Europæiske Råd de forslag, som den tyske udenrigsminister Joschka Fischer har fremsat som led i forberedelsen af regeringskonferencen, og som går ud på at udvide antallet af emner, der kan blive genstand for den traktatreform, der er planlagt til i år? Vil den udvidede samarbejdsordning efter Rådets opfattelse gøre det juridisk muligt ud over et samarbejde om bestemte spørgsmål at gennemføre de institutionelle reformer, som Fischer foreslår? Vil anvendelsen af det udvidede samarbejde gøre det muligt for visse medlemsstater at oprette en regering og et tokammer-parlament, som modsvarer EU's Råd, Kommission og Parlament?

Svar

(10. oktober 2000)

Det ærede medlem gøres opmærksom på, at Joschka Fischers betragtninger om at udvide antallet af emner, der kan blive genstand for den traktatreform, der er planlagt til i år, ikke var rettet til hverken Rådet eller regeringskonferencen som sådan. Hans specifikke synspunkter er derfor ikke blevet drøftet. Det tilkommer slet ikke Rådet som institution at kommentere et enkelt medlems synspunkt.

Desuden er det ærede medlem sikkert klar over, at Rådet ikke har nogen rolle overhovedet i konferencen mellem repræsentanterne for medlemsstaternes regeringer og derfor ikke kan kommentere konferencens arbejde. Europa-Parlamentet har derimod to observatører, som er tæt knyttet til forberedelsen af konferencens arbejde.
SKRIFTLIG FORESPØRGSEL E-1951/00 af Alexandros Alavanos (GUE/NGL) til Kommissionen. Forelæggelse af et omstruktureringsprogram for citrusfrugter under den tredje fællesskabsstøtteramme for Grækenland.



EF-Tidende nr. 081 E af 13/03/2001 s. 0116 - 0117



SKRIFTLIG FORESPØRGSEL E-1951/00 af Alexandros Alavanos (GUE/NGL) til Kommissionen (16. juni 2000) Om: Forelæggelse af et omstruktureringsprogram for citrusfrugter under den tredje fællesskabsstøtteramme for Grækenland Kommissionen afviste i sit svar på min tidligere forespørgsel (E-1837/99)(1) det program til forbedring af citrusfrugtproduktionen, som Grækenland havde indgivet i juli 1998. Eftersom dette program anses for vigtigt for citrusfrugtsektoren i Grækenland, bedes Kommissionen oplyse følgende: Omfattede det udkast under den tredje fællesskabsstøtteramme (det operationelle program for landbrug eller regionale operationelle programmer), som Grækenland forelagde til godkendelse, også aktioner til fordel for citrusfrugter? Hvis ja, hvor store beløb er der tale om, og for hvilke områder? (1) EFT C 219 E af 1.8.2000, s. 31. Svar afgivet på Kommissionens vegne af Franz Fischler (20. juli 2000) Kommissionen er af de græske myndigheder blevet underrettet om, at foranstaltninger vedrørende omstrukturering af citrusfrugtsektoren vil blive foreslået inden for rammerne af de regionale operationelle programmer. Forhandlingerne om disse programmer er netop indledt, og et af de væsentligste emner er at opfordre de pågældende myndigheder til at klargøre deres holdning vedrørende foranstaltninger og aktioner. Derfor Råder Kommissionen ikke i øjeblikket over detaljerede oplysninger om foranstaltningernes art, eller hvilke beløb og områder der bliver tale om.
SKRIFTLIG FORESPØRGSEL E-2091/00

af José Salafranca Sánchez-Neyra (PPE-DE) til Kommissionen

(28. juni 2000)

Om: Videnskabeligt samarbejde med udviklingslandene

Kommissionens meddelelse om etablering af et europæisk forskningsområde, der tager sigte på at oprette et virkeligt europæisk forsknings- og innovationssamfund, indeholder ingen henvisninger til EU's videnskabelige samarbejde med udviklingslandene.

Hvilken strategi agter Kommissionen at følge som led i det sjette rammeprogram med hensyn til det videnskabelige samarbejde med udviklingslandene på baggrund af dette samarbejdes store betydning for fremme af udviklingen og væksten i udviklingslandene?

Svar afgivet på Kommissionens vegne af Philippe Busquin

(27. juli 2000)

Mangelen på en udtrykkelig henvisning til videnskabeligt og teknologisk samarbejde (VITEK) med udviklingslandene i Kommissionens meddelelse med titlen mod et europæisk forskningsrum(1) indvarsler ikke nogen ændring af politikken. Den genspejler kun det forhold, at denne meddelelse som antydet i teksten er centreret om spørgsmål inden for Fællesskabets geografiske grænser.

Det særdeles omfattende VITEK-samarbejde, der har fundet sted under samtlige rammeprogrammer for forskning og teknologisk udvikling (FTU), understreger faktisk den betydning, der tillægges VITEK-samarbejde med Asien (ASEM), Latinamerika og Vestindien (ALCUE), middelhavspartnerskab (Barcelona-processen) samt Afrika (topmødet i Kairo).

For så vidt angår forberedelsen af Fællesskabets fremtidige forskningsaktiviteter, er Kommissionen i gang med at udarbejde et generelt orienteringsdokument. Dette dokument, som skal offentliggøres i begyndelsen af efteråret med henblik på en nærmere drøftelse, vil blive fulgt op af det officielle forslag til det 6. rammeprogram i begyndelsen af år 2001.

Strategien for F&U-samarbejde med u-landene drøftes for øjeblikket nærmere i dette bredere perspektiv.

Kommissionen vil ved forberedelsen af dette VITEK-samarbejde tage hensyn til den nødvendige supplerende og synergistiske brug af de instrumenter, der står til rådighed under politikken for henholdsvis FTU og forbindelser med tredjelande, navnlig dem, der vedrører politiske relationer, samt politikken for handel og udviklingssamarbejde.

(1) KOM(2000) 6 endelig udg.
SKRIFTLIG FORESPØRGSEL P-2159/00

af Richard Howitt (PSE) til Kommissionen

(22. juni 2000)

Om: Ansøgninger om studielån

I forbindelse med et spørgsmål fra mine vælgere, Hr. og fru Grief, oprindeligt fra Kings Lynn, Norfolk, og nu bosat i Spanien, vedrørende deres to (19-årige) sønner Anthony og Jonathan.

Anthony og Jonathan boede på ovennævnte adresse i Norfolk fra 3.11.81 til 13.08.90 og fulgte derefter med deres forældre til Spanien ind til 03.09.98, hvorefter de vendte tilbage til den øvrige familie i Kings Lynn og har siden været bosiddende dér. De har således tilbragt otte år i Spanien sammen med deres forældre. Er Kommissionen bekendt med, om der findes elementer i EU-lovgivningen, der kan være bestemmende for, om disse studenter har ret til at optage studielån eller ej i forbindelse med gennemførelse af en videregående uddannelse?

Svar afgivet på Kommissionens vegne af Viviane Reding

(27. juli 2000)

Fællesskabslovgivningen i sin nuværende form giver medlemsstaterne mulighed for selv at fastlægge bestemmelserne vedrørende uddannelsesstøtte (stipendier, studielån eller andre former for økonomisk støtte). De skal dog leve op til princippet vedrørende lige behandling, hvilket betyder, at det universitet eller den højere læreanstalt, hvor en EU-borger ønsker at studere, skal acceptere denne på samme vilkår som statsborgere fra den pågældende medlemsstat. Hvis et stipendium udbetales til statsborgere fra en medlemsstat, hvor en statsborger fra en anden medlemsstat ønsker at studere, til dækning af kursusgebyrer (studieafgifter), skal denne derfor også kunne få dette stipendium. Princippet vedrørende lige behandling, som det fortolkes i Domstolens retspraksis, gælder dog ikke støtte til det almindelige underhold og for Det Forenede Kongeriges vedkommende stipendier, studielån

og supplerende støtte, som har til formål at hjælpe den studerende med at betale sine daglige leveomkostninger, med mindre den studerende også er vandrende arbejdstager eller i familie med en vandrende arbejdstager. Man bør huske, at fællesskabslovgivningen i sin nuværende form i forhold til studerende fra EU-landene giver vandrende arbejdstagere og disses familie flere rettigheder i værtslandet, særligt vedrørende sociale ydelser.

Det ærede medlem har dog ikke tilvejebragt oplysninger nok til, at Kommissionen kan afgøre, om hr. og fru Grief eller deres børn ifølge fællesskabslovgivningen kan betragtes som vandrende arbejdstagere.
SKRIFTLIG FORESPØRGSEL E-1890/00

af Bart Staes (Verts/ALE) til Kommissionen

(16. juni 2000)

Om: Kommissionens sprogbrug i hovedstadsområdet Bruxelles

I de nye kontrakter fra European Commission Research Directorates General Shared Cost RTD CPF Forms Electra A6 vedrørende F&U-projekter med shared cost under det femte rammeprogram (1999-2000) anvender Kommissionen udelukkende adressen Rue de la Loi, Bruxelles. Hermed opstår der uberettiget det indtryk, at de 19 kommuner i Bruxelles er fransktalende. I henhold til Den Belgiske Føderations grundlov tilhører disse kommuner det tosprogede hovedstadsområde Bruxelles.

1. Vil Kommissionen og dens tjenestegrene for fremtiden anvende nederlandske og franske adresser i deres brevveksling i overensstemmelse med, at de 19 kommuner i hovedstadsområdet Bruxelles har status som tosprogede? Hvis det ikke er tilfældet, bedes Kommissionen oplyse, hvorfor den og dens tjenestegrene afviser at anerkende de pågældende kommuners tosprogede karakter gennem anvendelse af både nederlandske og franske adresser i dens brevveksling?

2. Vil Kommissionen og dens tjenestegrene for fremtiden anvende nederlandske og franske adresser i dens brevveksling for ikke at give udtryk af, at den foretrækker det nederlandsktalende eller det fransktalende samfund i hovedstadsområdet Bruxelles? Hvis det ikke er tilfældet, bedes Kommissionen oplyse, hvorfor den og dens tjenestegrene giver udtryk for deres præference for det fransktalende samfund ved kun at anvende franske adresser i deres brevveksling?

Svar afgivet på Kommissionens vegne af Philippe Busquin

(28. juli 2000)

Kommissionen anerkender Bruxelles-kommunernes tosprogede karakter. Som konsekvens heraf har den truffet forholdsregler med hensyn til angivelse af sine adresser i Bruxelles. Papir med Kommissionens logo er påført Kommissionens adresse i Bruxelles på både fransk og nederlandsk, når brevhovedet er i et andet sprog end de to nævnte. Denne regel gælder ikke kun for korrespondance, men også for alle tryksager og publikationer.

Disse regler indgår i en instruks, der blev sendt til de forskellige tjenestegrene den 6. marts 1995, og er ligeledes nævnt i tjenestehåndbogen (Manuel des procédures) under punkt 17.5.2.

Det omtalte eksempel skyldes en fejl. Kommissionen har erindret de pågældende tjenestegrene om reglerne og vil drage omsorg for, at fejlen rettes i den følgende publikation.
SKRIFTLIG FORESPØRGSEL E-0629/00

af María Ayuso González (PPE-DE) til Kommissionen

(3. marts 2000)

Om: EUGFL, Garantisektionen i EU's medlemsstater 1997-1999

Vil Kommissionen oplyse, hvilket totalbeløb hver af EU's medlemsstater har modtaget fra EUGFL, Garantisektionen i årene 1997-1999 med angivelse af fordelingen

a) pr. kapitel (markafgrøder, sukker, tekstiler, silkeorme, frugter og grøntsager, andre sektorer eller vegetabilske produkter, vinsektoren, tobak, mælk og mejeriprodukter, oksekød, fåre- og gedekød, svinekød, æg og fjerkræ, andre foranstaltninger vedrørende animalske produkter, restitutioner for forarbejdede landbrugsprodukter, restitutioner for EU's fødevarebistand, distribution af landbrugsprodukter til ugunstigt stillede, ledsageforanstaltninger, markedsrelaterede foranstaltninger til udvikling af landdistrikter, andre foranstaltninger, indkomststøtte og Den Europæiske Garantifond for Fiskeri), og

b) efter art (eksportrestitutioner, prisudligningsstøtte, arealstøtte, tilskud pr. dyr, produktionsstyrende præmier, tilskud til privat oplagring, tilbagekøb og lignende operationer, udligningsbeløb, ledsageforanstaltninger i forbindelse med reformen af den fælles landbrugspolitik og udgifter til offentlig oplagring)?

Svar afgivet på Kommissionens vegne af Franz Fischler

(3. april 2000)

Kommissionen vil gerne henvise det ærede medlem til den 27. og 28. finansberetning om Den Europæiske Udviklings- og Garantifond for Landbruget (EUGFL), Garantisektionen(1) med hensyn til de oplysninger for 1997 og 1998, der anmodes om i den første del af den skriftlige forespørgsel.

Finansberetningen for 1999 foreligger endnu ikke, så Kommissionen sender de ønskede, endnu ikke offentliggjorte oplysninger for 1999 direkte til det ærede medlem og Parlamentets sekretariat.

Hvad anden del af den skriftlige forespørgsel angår, sender Kommissionen nogle tabeller med de ønskede oplysninger for 1997, 1998 og 1999 direkte til det ærede medlem og Parlamentets sekretariat.

Kommissionen vil dog gerne understrege, at regnskaberne for 1999 endnu ikke er afsluttet, og at de derfor ikke bør betragtes som de endelige tal.

(1) KOM(1998) 552 og KOM(1999) 568.
SKRIFTLIG FORESPØRGSEL E-0088/00

af Camilo Nogueira Román (Verts/ALE) til Kommissionen

(26. januar 2000)

Om: Integrering af Galicia i transeuropæiske jernbanenet for højhastighedstog i perioden 2000-2006

Har den spanske stat forelagt Kommissionen et forslag om integrering af Galicia i det transeuropæiske jernbanenet for højhastighedstog med henblik på den planlagte reform i år 2000, som ifølge kommissæren for forbindelserne med Europa-Parlamentet og transport var varslet til januar år 2000?

Samlet svar afgivet på Kommissionens vegne af Loyola de Palacio på skriftlige forespørgsler E-0088/00, E-0092/00 og E-0093/00

(13. marts 2000)

På det nuværende stadium i forberedelsen af revisionen af Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet(1) har Kommissionen ikke kendskab til nye konkrete projekter vedrørende højhastighedstog i Spanien. De omtalte beløb vedrører

hovedsagelig moderniseringen af de konventionelle jernbanelinjer til Galicia med henblik på at bringe hastigheden op på ca. 200 km/t mellem Madrid og Monforte de Lemos samt moderniseringen af de konventionelle jernbaneforbindelser til Orense og Santiago og til La Coruña, Vigo og Porto (Portugal).

Med hensyn til undersøgelsen vedrørende udviklingen af korridoren Vigo-Porto kan Kommissionen bekræfte, at den i 1999 har ydet et tilskud på 50 % af de samlede omkostninger i forbindelse hermed. Hovedformålet med denne undersøgelse er dobbelt: dels skal der iværksættes foranstaltninger inden for transportinfrastruktur (Galicia og Nordportugal) med udnyttelse af de konkrete muligheder for offentlig/privat finansiering, og dels skal der satses på en gradvis integration af infrastrukturnettene inden for land-, sø- og lufttransport, idet man sikrer en bæredygtig mobilitet for personer og varer. Resultaterne af undersøgelsen forventes at foreligge i 2001.

(1) EFT L 228 af 9.9.1996.
SKRIFTLIG FORESPØRGSEL E-0244/00

af Alexandros Alavanos (GUE/NGL) til Kommissionen

(7. februar 2000)

Om: Sletning af den græske tobakssort Katerini fra Italiens liste over fællesskabstobakssorter

Med forordning 660/99(1) tillodes en overførsel til Italien af kvoter fra den græske tobakssort Katerini (500 t for 1999, 1500 t for 2000 og 2001), uden at der blev givet nogen som helst begrundelse for denne overførsel og til trods for de invendinger, der blev udtrykt fra græsk side. Med forordning 1373/99(2) blev det tilladt Italien, igen uden nogen form for begrundelse, at overføre kvoter fra sorten Katerini til andre sortsgrupper, hvorved produktionen af Katerini sorten i Italien således blev begrænset til 48 t.

Eftersom dette forsøg på at overføre den græske sort Katerini til Italien er blevet en fuldstændig fiasko, bedes Kommissionen oplyse: Har den til hensigt for produktionsårene 2000 og 2001 at slette tobakssorten Katerinifra listen over fællesskabssorter for Italien?

(1) EFT L 83 af 27.3.1999, s. 10.

(2) EFT L 162 af 26.6.1999, s. 47.

Svar afgivet på Kommissionens vegne af Frans Fischler

(9. marts 2000)

Den fastsættelse, der ved Rådets forordning (EF) nr. 660/1999 af 22. marts 1999 om ændring af forordning (EØF) nr. 2075/92(1) blev foretaget af garantitærsklerne for tobak i sortsgruppe VII (Katerini) i Italien for høstårene 1999, 2000 og 2001, var begrundet i en af de væsentligste målsætninger med reformen af den fælles markedsordning for tobak i 1998, nemlig den nødvendige omlægning af produktionen til de sorter, der er de mest efterspurgte på markedet.

Ifølge artikel 9, stk. 4, i Rådets forordning (EØF) nr. 2075/92 af 30. juni 1992 om den fælles markedsordning for råtobak(2) kan medlemsstaterne anmode Kommissionen om tilladelse til at overføre garantitærskelmængder fra en sortsgruppe til en anden. Kommissionen gennemgår anmodningerne om overførsel og kontrollerer, at sådanne overførsler fra en gruppe til en anden ikke medfører øgede udgifter for Den Europæiske Udviklings- og Garantifond for Landbruget (EUGFL), og at de ikke fører til en forhøjelse af den samlede garantitærskel for den enkelte medlemsstat.

Kommissionen har ikke fra Italien modtaget nogen anmodning om overførsel vedrørende sortsgruppe VII (Katerini), men en sådan overførsel er stadig mulig indtil udløbet af fristen for dyrkningskontrakternes indgåelse.

(1) EFT L 83 af 27.3.1999.

(2) EFT L 215 af 30.7.1992.
SKRIFTLIG FORESPØRGSEL E-0900/00

af Hanja Maij-Weggen (PPE-DE) til Kommissionen

(25. marts 2000)

Om: Lægemidler til børn

Er Kommissionen klar over, at 67 % af børnene på hospitaler i Europa får lægemidler, som ikke specielt er beregnet til børn (såkaldte unlicensed og off-label lægemidler). For nyfødte babyer er tallet så højt som 90 %! (se bilag).

I De Forenede Stater har den amerikanske regering tilpasset lovgivningen, således at medicinalfabrikkerne tilskyndes til at drive forskning i lægemidler, som specielt er beregnet til børn. Der er også ydet økonomisk støtte for yderligere at fremme denne forskning.

Er Kommissionen rede til også at (lade) udføre en sådan forskning i Europa og stille de nødvendige midler til rådighed hertil?

Er Kommissionen rede til at foreslå et direktiv om lægemidler, som specielt er beregnet til børn, i overensstemmelse med lovgivningen i De Forenede Stater?

Svar afgivet på Kommissionens vegne af Errki Liikanen

(17. maj 2000)

Det er korrekt, at i langt de fleste tilfælde og inden for de fleste behandlingsområder har lægemidler, der anvendes til børn, ikke den rette lægemiddelform og har ikke været gjort til genstand for målrettede kliniske undersøgelser af denne kategori af patienter. Markedsføringstilladelserne omfatter i disse tilfælde ikke anvendelse hos børn. Læger, som er nødt til at behandle deres børnepatienter, anvender medicin, der er beregnet til voksne, og bygger så på de få foreliggende oplysninger, tilpasser doseringen og lader på hospitalet tilberede lægemiddelformer, som kan anvendes af børn.

Ligesom for lægemidler til sjældne sygdomme skyldes denne situation den manglende rentabilitet men også vanskeligheden ved at fremstille en lang række doseringer, som kan svarer til de forskellige aldersklasser. Rent faktisk er det kun flydende lægemiddelformer, der muliggør en praktisk tilpasning. De fleste af de aktive stoffer er imidlertid i fast form, da denne form generelt er mere stabil.

Det er rigtigt, at adgangen til behandlinger, bør udvides for denne kategori af patienter med de samme incitamenter, som anvendes i USA. I denne forbindelse vil de bestemmelser, som Kommissionen har udarbejdet for lægemidler til sjældne sygdomme, kunne tjene som grundlag for en lovgivning ved at tilpasse de kriterier, der er blevet anvendt.
SKRIFTLIG FORESPØRGSEL E-0915/00 af Christopher Huhne (ELDR) til Kommissionen. Ophævelse af retsakter.



EF-Tidende nr. 046 E af 13/02/2001 s. 0078 - 0079



SKRIFTLIG FORESPØRGSEL E-0915/00 af Christopher Huhne (ELDR) til Kommissionen (25. marts 2000) Om: Ophævelse af retsakter Hvor mange retsakter (direktiver, forordninger, afgørelser) er der blevet ophævet hvert år inden for de seneste ti år? Svar afgivet på Kommissionens vegne af Romano Prodi (18. maj 2000) >TABELPOSITION> >TABELPOSITION>